આજના ફેશનના જમાનામાં મહિલાઓ માત્ર પ્રસંગમાં જ નથ પહેરવાનું પસંદ કરે છે. રોજબરોજના જીવનમાં તો સોનાની નાની ચૂંક આવે છે એ જ મહિલાઓ વધુ પહેરે છે. અને એમાં પણ ખાસ કરીને એવી યુવતીઓ જેના હજુ સુધી લગ્ન નથી થયા તેવી યુવતીઓ ચૂંક પહેરવાનું જ વધુ પસંદ કરે છે. નાકની ચૂંક સોનાની, ચાંદીની, તથા ઇમીટેશનની જોવા મળે છે. અને ખાસ કરીને અમેરિકન ડાયમંડ ચમકતો હોવાથી તેની ચૂંક ખૂબ સરસ લાગે છે. રિંગ ટાઇપની સોના કે ચાંદીની ચૂંક નાની મોટી બધી છોકરીઓને પહેરવી ગમે છે. એટલે આમ જોવા જઇએ તો નથ કરતા ચૂંક વધારે પ્રખ્યાત છે. નથ પહેરવાનું ચલણ રાજસ્થાન, પંજાબ, મહારાષ્ટ્ર જેવા રાજ્યોમાંથી ચાલતુ આવે છે. અને હવે ગુજરાતમાં પણ યુવતીઓ પોતાના લગ્ન સમયે દુલ્હનનો સાજ શણગાર સજે છે ત્યારે ખાસ નથ પહેરે છે. ઓવરસાઇઝ્ડ, મલ્ટિપલ ચેઇનવાળી, સ્ટોન્ડ, રાજસ્થાની નથ એવી છે જે દરેક દુલ્હનને સારી લાગે. અને દુલ્હનના ગેટ અપમાં સ્ટાઇલ પણ સાચવી રાખશે. જો તમારા લહેંગામાં લાઇટ વર્ક છે તો તમે કુંદન નથને તમારા બ્રાઇડલ લુકમાં પહેરી શકો છો. જે તમારો લુક કમ્પલીટ કરી દેશે. જો કે એવુ જરૂરી નથી કે તમે નથ કુંદનની પહેરી છે તો બાકી જ્વેલરી પણ તમારે કુંદનની જ પહેરવી. તમે બીજી કોઇ જ્વેલરી પહેરીને પણ કુંદનની નથ પહેરી શકો છો. ડાયમંડવાળી નથ પણ અત્યારે ખૂબ પોપ્યુલર છે જેને દરેક દુલ્હન પહેલી નજરે જ પસંદ કરી લે છે. આ સાથે જ મલ્ટિપલ ચેઇનવાળી નથે પણ અત્યારે સારુ એવુ આકર્ષણ જમાવ્યુ છે. કારણ કે એ નથ દરેક પ્રકારના ચહેરા પર સારી લાગે છે. જો તમારે સિમ્પલ અને કમ્ફર્ટેબલ લુક જોતો હોય તો તમે આવી નથ પહેરો.